Aukin spurn eftir athafnasvæðum á Grundartanga Síðustu vikurnar hefur þeim farið fjölgandi fyrirtækjunum sem hafa áhuga á athafnasvæðum á Grundartanga . Frá haustinu hafa bæst við tvö fyrirtæki sem óska eftir lóð til starfsemi á Grundartanga , að sögn Gísla Gíslasonar hafnarstjóra Faxaflóahafna . Það er fyrirtæki sem framleiðir sólarkísil en áður hafði dótturfyrirtæki Elkem sýnt þeirri framleiðslu áhuga . Þá hafa forsvarsmenn fyrirtækis sem hyggja á framleiðslu álvíra sett sig í samband , að sögn Gísla . Þessa dagana er verið að skipa upp stálþili vegna stækkunar hafnarinnar á næsta ári og lengingu viðlegukants um 120 metra . Fyrr á árinu voru það félög og fyrirtæki sem sýndu m.a. áhuga á framleiðslu eldsneytis úr timbri og trjákurli og framleiðslu lífdísils sem óskuðu eftir afhafnasvæði . Gísli segir að vegna áhuga fyrirtækja á athafnarými á Grundartanga séu Faxaflóahafnir í samningaviðræðum um stækkun athafna - og iðnaðarsvæðisins í Katastaðalandi sem eru í eigu Faxaflóahafna . Hann segir að þau verkefni sem áhugaverð eru í þessu sambandi séu öll þess eðlis að um þau gætu orðið í góðri sátt út frá umhverfissjónarmiðum . Gísli segir fyrirspurnir frá mörgum aðilum um athafnasvæði á Grundartanga sýni að ýmsir horfi hýru augu á Tangann sem ákjósanlegan stað fyrir hafnsækna starfsemi . „ Við verðum að taka mið af þessu þó ljóst sé að ekki verða allar hugmyndir af veruleika , “ segir Gísli .